Matz Sels

Matz Willy Els Sels (s. 26. helmikuuta 1992 Lint) on belgialainen jalkapallomaalivahti. Hän edustaa Englannin Valioliigassa pelaavaa Nottingham Forestia ja kuuluu myös Belgian jalkapallomaajoukkueeseen.
Seurajoukkueura.
Sels on Liersen kasvatti ja nousi seuran edustusjoukkueeseen ensimmäistä kertaa kaudella 2010–2011. Hän pelasi kaudella 2012–2013 Liersen ykkösmaalivahtina 30 sarjaottelua, joista nollapelejä oli viisi.
Sels siirtyi tammikuussa 2014 Liersestä saman sarjan KAA Gentiin. Sels pelasi Gentissä 15 sarjaottelua kevätkaudella 2014. Kaudella 2014–2015 hän pelasi 39 sarjaottelua Gentin voittaessa Belgian mestaruuden. Heinäkuussa 2015 hän voitti Belgian supercupin ja Mestarien liigassa hän debytoi 16. syyskuuta 2015 1–1-tasapeliin päättyneessä ottelussa ranskalaisseura Olympique Lyonia vastaan. Sels pelasi Mestarien liigassa kaudella 2015–2016 kaikki Gentin kahdeksan ottelua seuran pudotessa neljännesvälierissä VfL Wolfsburgille. Kaikki kilpailut mukaan lukien Sels pelasi Gentissä 2,5 kauden aikana yhteensä 116 ottelua, joissa hän päästi 118 maalia ja pelasi 38 nollapeliä.
Kesäkuussa 2016 Sels siirtyi viisivuotisella sopimuksella Englannin mestaruussarjaan pudonneeseen Newcastle Unitediin. Siirtosummaksi uutisoitiin 5 miljoonaa puntaa. Sels jäi Newcastlessa varamaalivahdin rooliin ja pelasi Mestaruussarjassa kaudella 2016–2017 vain yhdeksän ottelua. FA Cupissa hän pelasi kolme ottelua ja Englannin liigacupissa kaksi ottelua. Sels pelasi kevätkaudella 2017 myös neljä ottelua Newcastlen reservijoukkueessa.
Kesäkuussa 2017 Sels siirtyi Newcastlesta kotimaansa pääsarjan RSC Anderlechtiin yksivuotisella lainasopimuksella. Sels voitti heinäkuussa 2017 uransa toisen Belgian supercupin Zulte Waregemia vastaan ja pelasi kaudella 2017–2018 Anderlehctin maalilla 32 sarjaottelua sekä kolme Mestarien liigan ottelua.
Sels siirtyi heinäkuussa 2018 ranskalaisseura RC Strasbourgiin 3,5 miljoonan punnan siirtosummalla. Hän nousi Strasbourgissa heti ykkösmaalivahdiksi ja pelasi seurassa vuosina 2018–2024 yhteensä 164 Ligue 1:n ottelua, joissa hän päästi 219 maalia ja pelasi 38 nollapeliä. Sels oli valtaosan kaudesta 2020–2021 sivussa akillesjännevamman vuoksi, mutta pelasi muina kausina kahta ottelua lukuun ottamatta Strasbourgin kaikki Ligue 1:n ottelut. Ranskan maalivahtivalmentajien yhdistys palkitsi Selsin Ligue 1:n parhaana maalivahtina kauden 2021–2022 päätteeksi.
Sels siirtyi 1. helmikuuta 2024 Englannin Valioliigan Nottingham Forestiin 3,5-vuotisella sopimuksella. Siirtosummaksi uutisoitiin 5 miljoonaa puntaa. Sels pelasi kevätkaudella 2024 Nottinghamissa 16 valioliigaottelua. Kaudella 2024–2025 hän pelasi täyden ajan Nottinghamin kaikissa 38 Valioliigan ottelussa. Hän päästi kaikkiaan 46 maalia ja piti vastustajan maaleitta 13 ottelussa, millä hän jakoi eniten nollaotteluja pelanneella maalivahdille annettavan Englannin Valioliigan Kultaisen hanskan Arsenalin David Rayan kanssa.
Maajoukkueura.
Sels edusti vuosina 2009–2014 useita Belgian juniorimaajoukkueita. Sels oli Belgian A-maajoukkueen mukana ensimmäistä kertaa EM-karsintaotteluissa Andorraa ja Israelia vastaan lokakuussa 2015, mutta ei saanut otteluissa peliaikaa. Maajoukkuedebyyttinsä Sels teki 3. kesäkuuta 2021 ystävyysottelussa Kreikkaa vastaan ja ensimmäisen kilpailullisen maaottelunsa hän pelasi 20. kesäkuuta 2023 EM-karsinnoissa Viroa vastaan. EM-kilpailuissa 2020 ja 2024 hän toimi Belgian varamaalivahtina. Kesäkuun 25. päivään 2025 mennessä hän on pelannut yksitoista maaottelua, joista nollapelejä on ollut kuusi.